**ตัวอย่างการสอดแทรกการฝึกฝนทักษะภาษาอังกฤษด้วยตนเองเข้ากับกิจวัตรประจำวัน 1**

ในบทความก่อนหน้าเรื่อง “ไม่มีเวลา จะฝึกฝนทักษะภาษาอังกฤษได้ไหม” ผู้เขียนได้แนะนำขั้นตอนการวางแผนการเรียนรู้ทักษะภาษาอังกฤษด้วยตนเองไปแล้ว ในบทความนี้จะขออธิบายเพิ่มเติมเรื่องการสอดแทรกการฝึกฝนทักษะภาษาอังกฤษด้วยตนเองเข้ากับกิจวัตรประจำวัน โดยเน้นช่วงเวลาที่เราใช้พักผ่อนกับครอบครัว ซึ่งอาจจะเป็นพี่น้อง พ่อแม่ หรือบุตรหลาน ซึ่งหลายคนอาจคิดว่าการใช้เวลากับครอบครัวนั้น เป็นการยากที่จะนำมาเกี่ยวข้องเชื่อมโยงกับการฝึกฝนภาษาอังกฤษ แต่ในความเป็นจริงแล้วมีวิธีการที่จะผสมผสานทั้งสองกิจกรรมในช่วงเวลาเดียวกันได้อย่างลงตัว

การเลือกกิจกรรมการฝึกฝนภาษาอังกฤษที่สนุกสนานและสามารถเล่นได้หลายๆคนเพื่อเพิ่มการมีส่วนร่วมของสมาชิกในครอบครัว เช่น การเล่นเกมภาษาอังกฤษ นับเป็นกิจกรรมที่น่าสนใจสำหรับการฝึกฝนภาษาอังกฤษและยังคงเป็นการใช้เวลากับครอบครัวอย่างมีประโยชน์อีกด้วย ในปัจจุบัน มีเว็บไซต์มากมายที่นำเสนอเกมที่เป็นประโยชน์สำหรับฝึกฝนทักษะทางภาษาอังกฤษต่างๆ เช่น ไวยากรณ์ คำศัพท์ ฯลฯ โดยในบทความนี้ จะขอยกตัวอย่างเว็บไซต์ที่น่าสนใจสำหรับการฝึกฝนทักษะทางภาษาอังกฤษโดยการเล่นเกม ดังนี้

1. <http://www.eslgamesplus.com/> เป็นเว็บไซต์ที่มีเกมฝึกทักษะภาษาอังกฤษให้เลือกมากมาย อาทิMemory Game, Crossword Game, Spelling Game, Connector Matching Game, และยังมีเกมสำหรับใช้กับ iPad หรือ Android โดยเฉพาะอีกด้วย ซึ่งเพิ่มความสะดวกในการฝึกภาษาอังกฤษขณะใช้เวลาพักผ่อนนอกบ้านกับครอบครัว นอกจากนี้ยังมี Board Game, Card Game, และ Puzzles ต่างๆ ที่สามารถสั่งพิมพ์ออกมาเป็นกระดาษ เพื่อความสะดวกในการเล่นสำหรับเด็กเล็กอีกด้วย
2. <http://gamestolearnenglish.com/> เกมในเว็บไซต์นี้ประกอบด้วย เกมสำหรับฝึกไวยากรณ์และคำศัพท์ โดยจะมีการออกเสียงให้ฝึกฟังควบคู่ไปกับการเล่นเกม ทำให้ผู้เรียนสามารถฝึกจดจำคำศัพท์ การออกเสียงที่ถูกต้อง และฝึกฝนทักษะการฟังไปได้ในเวลาเดียวกัน

การทดลองเล่นเกมภาษาอังกฤษกับสมาชิกในครอบครัว เพื่อเป็นการพัฒนาภาษาอังกฤษ น่าจะเป็นอีกรูปแบบหนึ่งของการเรียนรู้ภาษาอังกฤษด้วยตนเองที่น่าสนใจสำหรับผู้เรียนที่ไม่มีเวลา อีกทั้งยังเป็นการใช้เวลาว่างให้เป็นประโยชน์และกระชับความสัมพันธ์ของสมาชิกในครอบครัวอีกด้วย

**เกี่ยวกับผู้เขียน**: นภาภรณ์ งามวิไลพงศ์

* MA in Applied Linguistics (English Language Teaching)
* อาจารย์พิเศษคณะศิลปศาสตร์ มหาวิทยาลัยเทคโนโลยีพระจอมเกล้าธนบุรี
* อาจารย์ผู้ร่วมจัดกิจกรรม Club ต่างๆ ของศูนย์การเรียนรู้แบบพึ่งตนเอง มหาวิทยาลัยเทคโนโลยีพระจอมเกล้าธนบุรี (พ.ศ. 2546-ปัจจุบัน)